A BIZOTTSÁG KÖZLEMÉNYE AZ EURÓPAI PARLAMENTNEK ÉS A TANÁCSNAK Monitoring jelentés Horvátország csatlakozásra való felkészüléséről /* COM/2012/0186 final */





A BIZOTTSÁG KÖZLEMÉNYE AZ EURÓPAI PARLAMENTNEK ÉS A TANÁCSNAK Monitoring jelentés Horvátország csatlakozásra való felkészüléséről 1. Bevezetés 2011 júniusában – valamennyi tagállam hozzájárulásával – lezárultak a Horvátországgal folytatott csatlakozási tárgyalások, mivel Horvátország elérte a tárgyalási fejezetekben rögzített teljesítményjelzőket. Ennek alapján 2011. december 9-én a tagállamok és Horvátország aláírta a csatlakozási szerződést, és Horvátország 2013. július 1-jén az Európai Unió tagállamává válik, amit a tagállamok nemzeti parlamentjeinek ratifikálniuk kell. A tárgyalások folyamán Horvátország számos kötelezettséget vállalt, amelyeket legkésőbb a csatlakozás időpontjáig teljesítenie kell, kivéve, ha megállapodás született különleges átmeneti szabályokról. A csatlakozási okmány 36. cikkének megfelelően a Bizottság szorosan nyomon követi a Horvátország által a csatlakozási tárgyalások során tett valamennyi kötelezettségvállalást, különös figyelmet fordítva a versenypolitikára, az igazságszolgáltatásra és alapvető jogokra, valamint a szabadságra, biztonságra és a jogérvényesülésre. A csatlakozási okmány rendelkezik továbbá arról is, hogy a Bizottság – a rendszeres ellenőrző táblázatok és jelentések szerves részeként – Horvátország csatlakozásáig hathavonta értékelést fog készíteni e vállalások végrehajtásáról. A csatlakozási okmány 36. cikkével összhangban e jelentés értékeli, hogy a 2011. szeptember 1. és 2012. február 29. közötti időszakban Horvátország milyen előrelépéseket tett a csatlakozásra való felkészülés terén, továbbá általánosan értékeli a tagságra való felkészültség szintjét és kiemeli azokat a területeket, amelyeken további erőfeszítésekre van szükség annak érdekében, hogy Horvátország 2013. július 1-jén készen álljon a tagságra. Ezen értékellés a Bizottság által gyűjtött és elemzett információkon, köztük a Horvátország által szolgáltatott, valamint a tagállamok, nemzetközi és civil társadalmi szervezetek által a Bizottsággal folytatott rendszeres kapcsolattartás során megosztott információkon alapul. Az értékelés alapját képezik továbbá a Bizottság megállapításai is, amelyeket a frissített ellenőrző táblázatokban szerepelnek, amelyek munkaeszközként szolgálnak a Horvátország által a tárgyalások során vállalt kötelezettségek részletes nyomon követésére. Az ellenőrző táblázatokat hathavonta frissítik. A Bizottság e jelentés révén is segítséget is kíván nyújtani Horvátországnak a tagságra való további felkészüléshez. 2. A csatlakozási tárgyalásokból eredő kötelezettségvállalások és követelmények 2.1. Versenypolitika Horvátország általában véve előrelépéseket tesz az e fejezettel kapcsolatos csatlakozási tárgyalásokból származó vállalások és követelmények teljesítése terén. A versenypolitikát illetően Horvátország tagságra való felkészülése nagyjából megfelelőnek tekinthető. Az antitröszt tevékenység, így az összefonódások és az állami támogatások terén Horvátország erőfeszítéseket tett annak érdekében, hogy a jogszabályok érvényesítésének mérlege pozitív legyen. A horvát versenyhivatal teljes mértékben működik és szervezetileg független, továbbá a hatályos jogszabályoknak megfelelően végzi feladatát. Működésbe lépett az összefonódások és állami támogatások ellenőrzésének megfelelő rendszere. Horvátországnak az acéliparra és a hajógyártási ágazatra vonatkozó beszámolási kötelezettsége tekintetében az első jelentéseket a tárgyalások során meghatározott követelményeknek megfelelően benyújtották a Bizottságnak. Az acéliparról szóló első jelentés, amelyet 2011. december 15-én küldtek el a Bizottsághoz, teljes és eleget tesz Horvátország azon kötelezettségvállalásának, amely szerint Horvátország tájékoztatja a Bizottságot a CMC Sisak acélműnek nyújtott állami támogatás és annak kamatos kamatai visszafizettetéséről. A CMC Sisak még nem fizette vissza a kapott támogatást. 2011 októberében a tulajdonosok úgy döntöttek, hogy bezárják és értékesítik az acélművet, ami a termelés teljes leállásához vezetett. A jelentés friss információt ad egy másik acélmű, a Željezara Split elleni csődeljárásról is. 2012. január 16-án a csatlakozási okmány VIII. mellékletében előírtaknak megfelelően Horvátország benyújtotta a nehézségekkel küzdő horvát hajógyárak szerkezetátalakításáról szóló első féléves jelentést. A jelentés adatokat tartalmaz az életképesség helyreállítását célzó intézkedésekről, a felhasznált támogatásról, a saját hozzájárulásról és a termelőkapacitásról, követve a végrehajtás ellenőrzésének a Horvátország és a Bizottság szolgálatai között született megállapodás szerinti módszertanát. A jelentés részletekkel szolgál a dologi jogot szabályozó megállapodások tekintetében is. 2012 márciusában elfogadták a Brodosplit hajógyár felvásárlására tett ajánlatot, valamint Horvátország jelezte, hogy a privatizációs szerződés véglegesítésére késedelem nélkül sor kerül és azt benyújtják elfogadásra a Bizottsághoz. A Kraljevica és a Brodotrogir hajógyárak felvásárlására tett ajánlatokat azonban a kormány elutasította, a 3.Maj hajógyárra tett ajánlatot pedig a lehetséges beruházó visszavonta. A kormány úgy döntött, hogy a Kraljevica ellen csődeljárást indít, valamint a 3.Maj és a Brodotrogir számára 90 napon belül új privatizációs és szerkezetátalakítási megoldást keres. · Horvátországnak alá kell írnia a Brodosplit privatizációs szerződését, és egyúttal sürgősen megoldás kell találnia a 3.Maj és a Brodotrogir esetében, hogy a csatlakozás időpontjáig teljesíthesse a csatlakozási okmány mellékletében foglalt követelményeket, amelyek a hajógyárak szerkezetátalakítására vonatkoznak. Végül Horvátország a meglévő állami támogatásokat illetően a Bizottság rendelkezésére bocsájtott egy tizenegy támogatási intézkedésből álló jegyzéket, amelyeket a csatlakozás időpontjában meglévő támogatásként kíván tekintetbe vétetni. A csatlakozási okmány ezen intézkedések közül hetet tartalmaz. A fennmaradó intézkedéseket a Bizottság jelenleg is értékeli. 2.2. Igazságszolgáltatás és alapvető jogok Horvátország előrelépéseket tesz a csatlakozási okmány VII. mellékletében ismertetett, az e fejezettel kapcsolatos csatlakozási tárgyalásokból eredő kötelezettségvállalások és követelmények teljesítése terén. Az igazságszolgáltatás és az alapvető jogok terén Horvátország tagságra való felkészülése nagyjából megfelelőnek tekinthető. 1) Igazságügyi reformstratégiája és cselekvési terve hatékony végrehajtásának további biztosítása Az igazságügyi reformstratégia és a cselekvési terv végrehajtása általánosságban a meghatározott határidőkön belül zajlik, ideértve a jogszabályok finomhangolását számos területen. Az állami végrehajtók új rendszerének hatálybalépését – amely a stratégia egyik fontos elemét képező végrehajtási reform része – azonban elhalasztották (lásd az alábbi 3. pontban). · Horvátországnak fejlődnie kell a humánerőforrás-tervezés terén, többek között ami igazságszolgáltatás hosszú távú igényeit illeti. 2) Az igazságszolgáltatás függetlenségének, elszámoltathatóságának, pártatlanságának és szakértelmének további megerősítése Folytatódott az igazságszolgáltatás függetlenségének, elszámoltathatóságának, pártatlanságának és szakértelmének megerősítése érdekében 2010 és 2011 során hozott különböző intézkedések végrehajtása. Továbbra is függetlenül működik a megreformált állami bírói tanács és az állami ügyészi tanács. Mindkét testület átlátható, egységes és objektív kritériumok alapján jelöli ki a bírósági tisztviselőket. · Előrelépésekre van azonban szükség a bírák kinevezése átmeneti rendszerének végrehajtása terén, ideértve a szóbeli meghallgatások értékelésének nagyobb átláthatóságát, figyelmet fordítva arra, hogy valamennyi jelölt egyenlő elbánásban részesüljön. Az igazságügyi akadémia továbbra is jól működik. Az igazságszolgáltatási tisztviselők állami képzési intézetébe való második évi beiratkozást azonban elhalasztották. Az állami bírói tanács megkezdte a bírák vagyonnyilatkozati rendszerének végrehajtását. Fegyelmi intézkedéseket hoznak a jogsértő bírósági tisztviselőkkel szemben. · Módosítani kell a másodlagos jogot a bírák mentelmi jogának korlátozása érdekében, tehát e téren teljessé kell tenni a jogi keretet és a magatartási kódex alkalmazására vonatkozóan további iránymutatást kell adni. · Az állami bírói tanács és az állami ügyészi tanács számára további közigazgatási forrásokat kell biztosítani hatékonyabb működésük érdekében, többek között a munkaerő-felvétel, az oktatási intézmény működése, a vagyonnyilatkozatok módszeres és pontos ellenőrzése és a fegyelmi intézkedések proaktív alkalmazása tekintetében. 3) Az igazságszolgáltatás hatékonyságának további növelése Horvátország folytatta az igazságszolgáltatás hatékonyságának növelését célzó különböző intézkedések végrehajtását. A bíróságok ésszerű átszervezése keretében folytatódik a bíróságok összevonása. A bírósági határozatok végrehajtása javult, különösen a FINA pénzügyi ügynökség munkája révén. Az állami végrehajtók új rendszerének hatálybalépését – hat hónappal – 2012. július 1-jéig elhalasztották. Bizonyos előrelépés történt a bíróságok fizikai infrastruktúrájának fejlesztésében és számítógépes felszereltségük javításában. Az integrált ügykezelési rendszer a bíróságok körülbelül 60%-án működik. 2010 decembere és 2011 decembere között a folyamatban lévő ügyek teljes száma 5,2%-kal emelkedett. A régi büntetőjogi eseteknél folyamatosan csökken az ügyhátralék, a 2011-es év során decemberig 12,3%-kal csökkent. Azonban a régi polgári peres ügyek hátraléka ugyanezen időszakban 6,5%-kal nőtt, miközben az elsőfokú bíróságokon a régi polgári peres ügyek száma 9,5%-kal csökkent. · Figyelmet kell fordítani arra, hogy a magasabb szintű bíróságok, köztük a Legfelsőbb Bíróság, megfelelő felszereléssel rendelkezzenek ahhoz, hogy kezelni tudják az ügyeknek a rendszerben való előbbre jutása során mutatkozó aránytalan növekedést. 2012. január 1-jén működésbe lépett az új közigazgatási igazságszolgáltatási rendszer, a szükséges személyzet kinevezése során azonban bizonyos késedelem történt. · Horvátországnak határozottan folytatnia kell a hatékonyságra irányuló intézkedések végrehajtását, különösen az ügykezelés arányának javulása és a régi ügyek számának csökkentése érdekében. 4) A hazai háborús bűnökkel kapcsolatos eljárások kezelésének további javulása Horvátország folytatta a háborús bűnökkel kapcsolatos ügyek feldolgozását – további letartóztatásokkal, vádemelésekkel és bírósági ítéletekkel –, köztük a 2011-es büntetlenségre vonatkozó stratégiához kapcsolódó, nemzeti és regionális szinten azonosított kiemelt esetekben is. A háborús bűnökkel kapcsolatos néhány jelentős ügyben megkezdődött a bírósági tárgyalás, például a volt belügyminiszter-helyettes ellen, illetve a Grubori-ügyben szerb civilek meggyilkolásával gyanúsított két volt rendőr ellen. Több ügyet utaltak a bíróságok szakosított tanácsai elé. Intézkedések születtek,annak érdekében, hogy egyes bíróságokon emelt szintű tanúvédelmi szolgáltatásokkal biztosítsák a tanúk védelmét. Az új kormány felvette a kapcsolatot Szerbiával, valamint Bosznia és Hercegovinával annak érdekében, hogy megoldás szülessen a leköszönő horvát parlament által 2011 novemberében elfogadott, az egykori Jugoszláv Néphadsereg, az egykori Jugoszláv Szocialista Szövetségi Köztársaság és a Szerb Köztársaság igazságügyi hatóságainak egyes jogszabályai érvénytelenítéséről szóló törvény által a háborús bűnökkel kapcsolatos ügyekben folytatott kétoldalú együttműködésre gyakorolt esetleges negatív hatásokra. · Horvátország számára továbbra is nagy kihívást jelent a háborús bűncselekmények büntetlenségével kapcsolatos kérdés megoldása, különösen azért, mert az ilyen bűncselekmények többsége esetében még mindig nem sikerült vádat emelni. Intézkedéseket kell hozni annak érdekében, hogy megkönnyítsék a tanúknak a tárgyaláson való részvételét, különösen a szakosított tanácsok elé utalt ügyekben. 5) Hatékony, eredményes és pártatlan nyomozati- és büntetőeljárások és bírósági ítéletek alapján a szervezett bűnözéssel és korrupcióval kapcsolatos, valamennyi szinten – köztük a magas szinten – elkövetett ügyek terén, továbbá az érzékeny területeken, például a közbeszerzések terén elért eredmények fenntartásának további biztosítása A szervezett bűnözés és korrupció elleni küzdelemhez megmaradt a megfelelő jogi és intézményi keret, a végrehajtás terén tovább javul a teljesítmény. A bűnüldözési szervek továbbra is aktívak, különösen a magasabb szintű ügyekben. A közelmúltban elmarasztaló ítéletet hoztak egy állami tulajdonban lévő energiavállalat egykori igazgatója ellen, további vádemelésre került sor helyi polgármesterek (Dubrovnik) és megyei bírák (Split) ellen hivatali visszaélés ügyében, valamint korrupció ügyében vádat emeltek egy politika párt ellen. Míg a bűnüldözési szervek továbbra is az összetettebb, magasabb szintű ügyekre összpontosítanak, a kezelt ügyek összesített száma csökken. · A helyi szintű korrupció, különösen a közbeszerzési eljárások esetében éberségre van szükség. A vagyoni eszközök lefoglalására és elkobzására vonatkozó jogi keret végrehajtását a határokon átnyúlóan is meg kell erősíteni. · További figyelmet kell fordítani a feljelentések ügyészek általi elutasítását ellenőrző rendszerre. A leköszönő közigazgatás számos rendőri vezetőt nevezett ki. · A kinevezésekre és a rendőrség további reformjaira nagy figyelmet kell fordítani, különösen a politikamentesség és a fokozott szakmaiság biztosítása érdekében. 6) A korrupció és az összeférhetetlenség elleni küzdelem keretében hozott megelőző intézkedések megerősítése terén születő további eredmények A politikai pártok és a választási kampányok finanszírozását illetően megerősítették a felügyeleti szervet, azaz az Állami Választási Bizottságot, és a 2011-es új szabályokat a 2011 decemberi parlamenti választásokon nagyobb nehézségek nélkül sikerült alkalmazni, és csupán néhány hiányosságot fedeztek fel. Alkalmazzák az információhoz való hozzáférésre vonatkozó új szabályokat is, és a bíróságokhoz beérkeztek az ezzel kapcsolatos első fellebbezések. · A bizalmas információk tekintetében ki kell alakítani a közérdekűség-vizsgálat alkalmazásának gyakorlatát. 2012 januárja óta a közbeszerzésre vonatkozó jogszabályokat összehangolták a fokozott átláthatóságról, többek között a szerződések tényleges teljesítésére vonatkozó információk közzétételéről szóló, 2011 tavaszi kormányrendelettel. Ezidáig kevés információt tettek a nyilvánosság számára elérhetővé. · 2011 elején hatékonyabb és szigorúbb összeférhetetlenségi jogszabályt fogadtak el, azonban az új Összeférhetetlenségi Bizottságot még mindig nem nevezték ki, elhalasztva ezzel a jogszabály végrehajtását. A vagyonnyilatkozatok és a nem igazolható vagyon ellenőrzésének rendszerét továbbra is meg kell erősíteni. Az új kormány összeférhetetlenségi szabályokat illető első lépései aggodalomra adnak okot, különösen a részvénytársaságok felügyelőbizottságait és igazgatótanácsait illetően. A tagsági kritériumokra vonatkozó korábbi rendelkezéseket felülbírálták. · Horvátországnak biztosítania kell egy erős rendszert, amely megelőzi a korrupciót az állami tulajdonban lévő vállalatoknál. · Tovább kell pontosítani a politikai felelősségvállalás és a korrupcióval szembeni zéró tolerancia fogalmát. 7) A kisebbségek – többek közt a nemzeti kisebbségek jogairól szóló sarkalatos törvény hatékony végrehajtásával történő – védelmének további erősítése A kisebbségek védelme tovább javult a kisebbségek védelmét szolgáló intézkedések, többek közt a nemzeti kisebbségek jogairól szóló sarkalatos törvény hatékony végrehajtásával. 2011 decemberében nyolc nemzeti kisebbségi parlamenti képviselőt választottak meg. Ugyan a kisebbségek politikai képviselő nem tagjai a kormánykoalíciónak, a kormánnyal folytatott együttműködésük jól indult. A nemzeti kisebbségek jogairól szóló sarkalatos törvény alapján a kormány bizonyos lépéseket tett a 2011–2014 közötti időszakra vonatkozóan a kisebbségek foglalkoztatásával kapcsolatos 2011 májusi terv megvalósítása terén. · A kisebbségek tényleges alkalmazása továbbra is nagy mértékben korlátozott az alacsony felvételi szintek miatt. E területen szigorúbb nyomon követésre van szükség. · Horvátországban továbbra is ösztönözni kell kisebbségekkel, különösen a horvátországi szerb kisebbséggel szembeni toleranciát, és megfelelő intézkedéseket kell tenni azon személyek védelmére, akik továbbra is fenyegetés, megkülönböztetés, ellenségeskedés vagy erőszak áldozatai lehetnek. A roma kisebbség különösen nehéz életkörülményekkel szembesül, és továbbra is kihívások elé kerül az oktatás, a szociális védelem, az egészségügyi ellátás, a foglalkoztatás és személyes okmányokhoz való hozzáférés terén. 8) A menekültek visszatérésével kapcsolatos fennálló kérdések további kezelése Némi előrelépés jelenthető a lakhatási kérdések tekintetében. Folytatódik a visszatérők lakhatását elősegítő programok végrehajtása. A körülbelül 2 350 fennmaradó kérelem kezelésére irányuló 2011 márciusi terv alapján 210 ügyet rendeztek, amelyek közül 86 család vehette át a kulcsokat. Ezidáig 1 012 lakhatással kapcsolatos jóváhagyás született. A nyugdíjjogosultság érvényesítéséről szóló határozat végrehajtása folytatódott. Horvátország szomszédaival együtt bekapcsolódott a szarajevói folyamatba, amely terén különösen a fontosabb regionális lakásprojektek kapcsán történnek előrelépések. A lakhatást elősegítő programok kedvezményezettjei számára biztosított, kedvezményes feltételek melletti új vásárlási lehetőségeket korlátozottan használták ki. 9) Az emberi jogok védelme hatékonyságának további fokozása Az emberi jogokat továbbra is általában megfelelően tiszteletben tartják. · A meglévő jogi rendelkezéseket azonban határozottabban kell alkalmazni. Horvátország további eredményeket ért el a megkülönböztetés-mentességről szóló törvény végrehajtásában és a gyűlölet által motivált bűncselekményekkel kapcsolatos jogszabályok terén. · További fejlődésre van szükség, figyelmet fordítva arra, hogy alkalmazzák a visszatartó erejű szankciókat. 2011 októberében elfogadták azt a törvényt, amely az Ombudsmani Hivatalt összevonja az Emberi Jogi Központtal, valamint a nemek közötti egyenlőséggel, a gyermekekkel és a fogyatékkal élőkkel foglalkozó három szakombudsmannal. Februárban az Alkotmánybíróság eljárási okok miatt úgy határozott, hogy a tervezettel ellentétben a jogszabály nem léphet 2012. július 1-jén hatályba. · Amint a jogi keret hatályba lép, Horvátországnak biztosítania kell, hogy a hivatalok összevonását megfelelően hajtják végre. Különös figyelmet kell fordítani annak biztosítására, hogy az emberi jogok védelmének erősebb rendszere szülessen meg, és rendelkezésre álljanak a megfelelő irodahelységek, a közös adatbázis és az egyértelmű finanszírozás. 10) A volt Jugoszláviával foglalkozó nemzetközi büntetőtörvényszékkel (ICTY) a teljes mértékű együttműködés továbbfolytatása Horvátország folytatta az ICTY-val való együttműködést. Nem történt konkrét előrelépés az ICTY Ügyészségi Hivatala által kért hiányzó katonai dokumentumok felderítését, illetve azok sorsának meghatározását célzó horvátországi vizsgálatok tekintetében. A bíróság elutasította Horvátország azon kérését, amely szerint amicus curiaeként kíván közreműködni Gotovina tábornok és Markač tábornok ellen 2011. április 15-i ítélet ellen benyújtott fellebbezésben. 2.3. Jogérvényesülés, szabadság és biztonság Horvátország előrelépéseket tesz az e fejezettel kapcsolatos csatlakozási tárgyalásokból származó vállalásoknak és követelményeknek való megfelelés érdekében. A szabadság, biztonság és a jogérvényesülés terén Horvátország tagságra való felkészülése megfelelőnek tekinthető. A migráció tekintetében 2011. október 28-án fogadták el az azóta már hatályba lépett új idegenrendészeti törvényt, amely révén e téren folytatódik a horvát jogszabályok összehangolása az uniós vívmányokkal. · Szükség van azonban bevándorlók és menekültek védelmének szélesebb körű megközelítését biztosító migrációs stratégiára. További erőfeszítéseket kell tenni annak érdekében, hogy megoldják a fogadó központok építésével kapcsolatos problémákat, és megfelelő segítséget nyújtsanak a kísérő nélküli kiskorúaknak. A menedékügy terén előrelépés történik az uniós vívmányok végrehajtásának előkészítésében. 2012 januárja óta teljes mértékben működőképesek a másodfokú ügyekben illetékes, újonnan létrehozott közigazgatási bíróságok. Kinevezték mind a négy bíróság elnökét, valamint 20 bírót és 34 hivatalnokot. 2011-ben a menedékjog iránti kérelmek száma jelentős mértékben emelkedett, ami e téren megköveteli a közigazgatási kapacitás bővítését. · Különösen biztosítani kell a menekültügyi bizottság és a közigazgatási bíróságok közötti szakismeret-átadást és az új bírák képzését. A vízumpolitikát illetően csak részben hangolták össze a vízumköteles országok listáját az uniós listával. · A okmánybiztonságot illetően folytatni kell a biometrikus útlevelek adminisztrációjának az uniós szabványoknak megfelelő kezelése érdekében tett erőfeszítéseket és a 2003 előtt kibocsátott személyazonosító igazolványok bevonását, valamint ezeknek megfelelően módosítani kell a jogi keretet. A külső határok és Schengen tekintetében a schengeni vívmányokkal való összehangolás folyamata folytatódott az integrált határigazgatás rendszerének fejlesztésével. E területen előrelépés történt az ügynökségek közötti együttműködés, valamint a szomszédos országokkal és az uniós szervekkel folyatott koordináció tekintetében. A 2011-es integrált határigazgatási cselekvési tervben szereplő tevékenységeket részben végrehajtották, azonban bizonyos műszaki felszerelés és bizonyos infrastruktúrák beszerzése tekintetében némi késedelemről számoltak be. Az elkülönített helyen való ellenőrzés bevezetése érdekében 2011 októberében elfogadták az államhatár ellenőrzéséről szóló törvény módosítását, amelynek végrehajtását a megfelelő infrastruktúrákkal még támogatni kell. Alkalmazzák a kockázatelemzési rendszert. Folytatódott a FRONTEX-szel való együttműködés. Rendszeres találkozókra kerül a sor a szomszédos országok megfelelő hatóságaival, valamint a határrendészetek közös járőrözéseket végeznek. Szerbiával közös kapcsolattartó hivatalt hoztak létre a bajakovoi határátkelőhelyen. A Bosznia és Hercegovina hatóságaival az államhatár ellenőrzéséről szóló kölcsönös megállapodás végrehatása érdekében tartott első koordinációs találkozóra 2011 decemberében került sor. Haladás történt a kishatárforgalomról szóló kétoldalú megállapodásoknak az uniós vívmányokkal való összehangolása érdekében mindkét előbbi országgal, valamint Montenegróval folytatott megbeszélések terén, amelyeket a csatlakozásig le kell zárni. A szabad átutazásról Bosznia és Hercegovinával kötött megállapodást a csatlakozás előtt összhangba kell hozni az uniós vívmányokkal. A határrendészet állományának létszáma nőtt, 2011-ben 308 határrendőrt vettek alkalmazásba. A határrendőrtisztek szakképzése még nem vált módszeresen a képzés részévé. A nemzeti határellenőrzési információs rendszert 33 további határátkelőhelyen szerelték fel. 2012 februárjának végén a rendszer 74 határátkelőhelyen volt működőképes, közülük 38 található az EU jövőbeli külső határán; a rendszer még nem teljes mértékben működőképes. Neumban napi 24 órában működik az integrált határőrizeti rendszer. Az új határátkelőhelyen zajló építkezési munkálatok késnek, azonban 2012 végéig várható azok befejezése. A metkovici zöldhatáron működőképes a videokamerás megfigyelőrendszer. Befejeződött az információcserét végző nemzeti tengerészeti központ létrehozásának első szakasza, amely lehetővé teszi a Horvátország területén található hajók nyomon követését és felügyeletét. · A központot szakosított és képzett személyzettel kell megerősíteni. Biztosítani kell a releváns minisztériumok radarjainak összekapcsolását. · Az integrált határigazgatási cselekvési tervet továbbra is időben kell végrehajtani, a késedelmet megfelelően kell kezelni. A határok infrastruktúrájának felújítására irányuló átfogó tervet kell előkészíteni. A polgári és büntetőügyekben való igazságügyi együttműködés terén 2011 októberében aláírták a büntetőítéletek kölcsönös végrehajtásáról Montenegróval kötött megállapodást, valamint a Macedónia Volt Jugoszláv Köztársasággal kötött kiadatási egyezményt. Létrejött egy munkacsoport, amely számos alkalommal ült össze a nemzetközi magánjogról szóló új jogszabály előkészítése érdekében. Haladás történt a polgári és kereskedelmi ügyekben illetékes Európai Igazságügyi Hálózattal folytatott együttműködésben. · További erőfeszítések szükségeltetnek a jogszabályok összehangolása, valamint az intézményi keret és az igazságügyi együttműködés terén a hatóságok között zajló kommunikáció megerősítése érdekében. A rendőrségi együttműködés és a szervezett bűnözés elleni küzdelem tekintetében folytatódott az Europollal zajló jó együttműködés. A nemzeti területre való belépéskor kiegészítő információ kérésével (SIRENE) foglalkozó hivatal, valamint a Schengeni Információs Rendszer (SIS) nemzeti hivatalának létrehozása céljából történő technikai előkészületek és a személyzet képzése tekintetében előrelépés történt. · E hivatalok keretszabályai azonban még mindig hiányoznak. Sor került a szervezett bűnözés elleni küzdelemről, köztük a bűnügyi hírszerzési adatok elemzéséről és a pénzmosásról szóló különféle képzésekre. Működik a határigazgatás területén zajló korrupció elleni küzdelmet célzó ellenőrző rendszer. · Zajlik a rendőrségről szóló új jogszabály előkészítése; figyelmet kell fordítani annak biztosítására, hogy a tervezet tartalmazza az átláthatóságra és az egyenlő bánásmódra vonatkozó kritériumot, a humánerőforrás-kezelési stratégiának megfelelően. Tovább javultak a szervezet bűnözés leküzdésével kapcsolatos eredmények, különösen ami a kábítószer-csempészettel kapcsolatos nyomozások és elítélések számát illeti. · Növelni kell az elkobzott vagyon mennyiségét. · Figyelmet kell fordítani a bűnügyi és pénzügyi nyomozások összehangolására, valamint az emberkereskedelem elleni küzdelem jogi keretének végrehajtására. A állomány eseti képzése révén nőtt a korrupció és a szervezett bűnözés visszaszorításával foglalkozó nemzeti nyomozóiroda (PNUSKOK) kapacitása. · További erőfeszítéseket kell tenni a felszerelés és a létesítmények fejlesztése terén, különösen a spliti osztály tekintetében. Az ügynökségek között a vélt pénzmosási vagy terrorizmus-finanszírozási műveletekre vonatkozó adatok cseréje terén zajló együttműködést megkönnyíti a korrupcióval, szervezett bűnözéssel és a pénzmosáshoz kapcsolódó bűncselekményekkel, valamint a terrorizmus finanszírozásával foglalkozó hatóságok közötti együttműködésről szóló jegyzőkönyv mellékletének aláírása. 2.4. A vívmányok egyéb fejezeteit érintő előkészületek jelenlegi állásának áttekintése A vívmányok legtöbb területén a tagságra való felkészülés meglehetősen jól előrehaladt. Az előkészületek majdnem befejeződtek a munkavállalók szabad mozgása, a társasági jog, a szellemi tulajdonjogok, pénzügyi szolgáltatások, a gazdaság- és monetáris politika, a statisztika, a transzeurópai hálózatok, a tudomány és kutatás, az oktatás és a kultúra, valamint a külpolitika, biztonság- és védelmi politika területén. Horvátország megfelelő szintet ért el az összehangolás terén, a vívmányok legtöbb fejezete kapcsán korlátozott számú lezáratlan kérdés maradt. · Az áruk szabad mozgását illetően Horvátországnak be kell fejeznie a horizontális intézkedésekkel kapcsolatos jogszabályok, valamint a termékekre vonatkozó új és régi megközelítésű jogszabályok összehangolását. Sürgősen figyelmet kell fordítani az importált kőolajtermékek további közbenső tárolása vonatkozásában Horvátország által támasztott követelményre, amely a mennyiségi korlátozással azonos hatású intézkedésnek minősül, így a vívmányok megsértését jelenti. · A tőke szabad mozgása tekintetében további figyelem fordítandó az INA olajtársaság privatizációjáról szóló törvény, valamint a Telecom privatizációjáról szóló törvény módosítására; és további erőfeszítéseket kell tenni a pénzmosás elleni cselekvési terv végrehajtása érdekében. · A közbeszerzés tekintetében figyelmet kell fordítani a másodlagos jog összehangolására, különösen a védelmi beszerzés terén, valamint az újonnan elfogadott jogszabályok megfelelő – különösen helyi szinten való – végrehajtására, a strukturális alapok jövőbeli kezelésének érdekében is. · Az információs társadalom és a média terén a mobil szolgáltatásokra vonatkozó, 2012 januárjában ismét bevezetett díj/adó intézkedéseket sürgősen el kell törölni. · A közlekedéspolitika terén figyelmet kell fordítani a jogszabályok további összehangolására a kombinált fuvarozás terén, valamint a közigazgatási kapacitás növelésére, különösképp a Vasúti Biztonsági Ügynökség működésével kapcsolatban. · Az energetika tekintetében figyelni kell a jogszabályok további összehangolására a belső energiapiac területén, valamint folytatni kell a villamosenergia- és földgázpiac liberalizációs folyamatát. · Az adózás tekintetében Horvátországnak biztosítania kell, hogy működnek a vonatkozó IT-rendszerek, amelyek az Európai Unióval és más tagállamokkal információt tudnak cserélni a csatlakozás időpontját követően. · A szociálpolitika és foglalkoztatás terén figyelmet kell fordítani a jogszabályok további összehangolására a megkülönböztetés-mentesség esélyegyenlőség terén. Foglalkozni kell a munkaerőpiac szerkezeti hiányosságaival, valamint a szociális partnerek további kapacitásépítésével, és valamennyi terület közigazgatási kapacitásának további megerősítésével. · A vállalkozási és iparpolitika tekintetében erőfeszítéseket kell tenni az üzleti környezet javítására. · A fogyasztó- és egészségvédelem területén folytatni kell az erőfeszítéseket annak érdekében, hogy az uniós technikai előírásoknak megfelelően korszerűsítsék, átszervezzék és engedélyekkel lássák el a vér, szövetek és sejtek kezelését végző létesítményeket. · A vámunió tekintetében Horvátországnak be kell fejeznie az uniós vámrendszerrel való összekapcsolhatóságához és interoperabilitásához szükséges valamennyi IT-rendszer előkészítését és telepítését. · A külkapcsolatok tekintetében Horvátországnak a csatlakozásig biztosítania kell a nemzetközi megállapodásai összehangolását a vívmányokkal. · A pénzügyi ellenőrzés területén folyamatos erőfeszítések kellenek annak érdekében, hogy központi és helyi szinten egyaránt javuljon az államháztartás belső és külső ellenőrzésének általános működése. · A pénzügyi és költségvetési rendelkezések terén a koordinációs osztálynak tovább kell bővítenie kapacitását annak érdekében, hogy a csatlakozás után koordinálni tudja a saját források teljes rendszerét. Gyorsítani kell az inkább az utólagos ellenőrzésekre összpontosító vámfelügyeleti stratégia modernizációját. A vívmányok fennmaradó hat fejezetet illetően Horvátország általában megfelelő szintet ért el a harmonizáció terén, egyes területeken azonban fokozottabb erőfeszítésre van szükség. · Jó úton haladnak az előkészületek a letelepedés joga és a szolgáltatásnyújtás szabadsága tekintetben. Az erőfeszítéseket azonban a szolgáltatásokról szóló törvény végrehajtására kell összpontosítani. · A mezőgazdaság és vidékfejlesztés terén figyelmet kell fordítani a jogszabályok további összehangolására, valamint a közigazgatási kapacitások megerősítésére a közvetlen kifizetések és a vidékfejlesztés terén. · Az élelmiszer-biztonság, az állat- és növény-egészségügyi politika területén figyelmet kell fordítani az állat-egészségügyi határállomások kellő időben történő kiépítésére és felszerelésére, valamint a tej, hús, hal és állati eredetű melléktermékek kezelésével foglalkozó létesítmények modernizációjára. Folyamatos figyelem fordítandó e területen a közigazgatási kapacitás további megerősítésére. · A halászati ágazatban figyelmet kell fordítani a jogszabályok összehangolására és a vívmányok végrehajtására a források és a flotta-igazgatás, az ellenőrzés és felügyelet, valamint a strukturális intézkedések terén, különösen az irányítási tervek kidolgozása, a megélhetési célú halászat kategóriájának fokozatos megszüntetése, valamint a műholdas hajómegfigyelési rendszer kiépítése tekintetében. További figyelmet kell fordítani a közigazgatási kapacitás megerősítésére, különösen ami a halászati ellenőrök alkalmazását és képzését illeti. · A regionális politika és a strukturális eszközök koordinálása tekintetében a kitartó erőfeszítéseket arra kell összpontosítani, hogy a kohéziós politika jövőbeli végrehajtásához szükséges közigazgatási kapacitás növelésére irányuló terv megvalósuljon, és kiforrott projekttervezés alakuljon ki. · A környezetvédelem tekintetében jelentős figyelmet kell fordítani a jogszabályok további összehangolására és végrehajtására a horizontális vívmányok és az éghajlatváltozás terén. Különös figyelem fordítandó a hatékony társadalmi részvételre és a környezetvédelmi ügyekben az igazságszolgáltatáshoz való jogra, és – amennyiben az az éghajlatváltozást érinti – a jogszabályok összehangolására és a végrehajtásuk biztosítására, különösképp az EU kibocsátáskereskedelmi rendszerét illetően. Végezetül a Bizottság felszólítja a horvát hatóságokat, hogy gyorsítsák meg az uniós vívmányoknak a csatlakozás időpontjáig befejezendő fordításához és felülvizsgálatához kapcsolódó munkát annak érdekében, hogy biztosítható legyen a jogbiztonság az uniós jog végrehajtása során. 3. Következtetés Általánosságban véve Horvátország helyes úton halad az uniós csatlakozásra való felkészülésben. Horvátország a közösségi vívmányokhoz való igazodás jelentős szintjét érte el. A 2011. évi eredményjelentés és az ellenőrző táblázatok 2011 őszi frissítése óta további előrelépések történtek. A Bizottság azonban korlátozott számban talált olyan kérdéseket, amelyek további erőfeszítéseket igényelnek. Horvátország és az EU érdekében a horvát hatóságoknak meg kell hozniuk minden olyan intézkedést, amely biztosítja, hogy az ország teljes mértékben felkészült legyen a 2013. július 1-jei csatlakozásra. A Bizottság folytatja a Horvátország által a tárgyalások során vállalt kötelezettségek teljesítésének nyomon követését az ellenőrző táblázatokban és e jelentésben szereplő kérdésekre összpontosítva, és amennyiben a körülmények megkövetelik, alkalmazza a csatlakozási okmány 36. cikke alapján rendelkezésre álló eszközöket. E cikkel összhangban a Bizottság 2012 őszén átfogó ellenőrzési jelentést nyújt be az Európai Parlamentnek és a Tanácsnak.